
Бүген Татарстан Республикасы Рәисе Рөстәм Миңнеханов Шанхайга эш сәфәренә килде.

Программада Кытайның кайбер провинцияләре губернаторлары, компания җитәкчеләре белән очрашу, эре предприятиеләргә бару. Визитының төп максаты - иртәгә узачак Россия-Кытай бизнес-форумының пленар утырышында катнашу. Кытайда Россия делегациясен РФ Хөкүмәте Рәисе Михаил Мишустин җитәкләячәк.

Исегезгә төшерәбез, Казанда - Кытайның Генераль консуллыгы, ә Пекинда Татарстан Республикасының сәүдә–икътисадый вәкиллеге эшли.

Хезмәттәшлекнең перспективалы юнәлешләре арасында: Кытай провинцияләре белән хезмәттәшлекне үстерү; инвестицион һәм инновацион-җитештерү өлкәсендә, югары технологияләр, медицина продукциясе һәм фармацевтик препаратлар җитештерү өлкәсендә элемтәләрне үстерү; авыл хуҗалыгы өлкәсендә хезмәттәшлекне алга таба киңәйтү; мәдәният, фән, мәгариф, спорт, туризм өлкәсендә хезмәттәшлек итү.
Рөстәм Миңнеханов Шанхайга эш сәфәренә килде